Хуан Рамон Хименес
Пасторал

Превод от испански: Александър Муратов, Атанас Далчев, 1978

chitanka.info

Несетно вечерта припада

върху тъгата на полето.

От окосените ливади

ухае на сено и билки.

Заспаха боровете стари.

Със блясък теменужен грее

високо над рида небето.

Един събуден славей пее.

Вървя по витата пътека

подир една печална песен,

на същото годишно време

пропита с аромата пресен.

Оплаква тази песен свята

не знам каква любов умряла

през друга вечер, в друго лято

със мирис на сено и билки.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.